**การศึกษาเปรียบเทียบสัตว์เหนือธรรมชาติในไตรภูมิกถากับเทพปกรณัมวัฒนธรรมต่างๆ**

**อาทิมา พงศ์ไพบูลย์**

คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา

email: arthima.po@ssru.ac.th

**บทคัดย่อ**

ไตรภูมิกถามีเนื้อหาสาระเกี่ยวกับกามภูมิ รูปภูมิ อรูปภูมิ จากภพภูมิต่างๆ ที่มีความหลากหลายทำให้ผู้วิจัยสนใจศึกษาเรื่องสัตว์เหนือธรรมชาติที่ปรากฏในไตรภูมิกถา เพื่อศึกษาแนวคิด ความเชื่อ ทัศนคติ และบทบาทของสัตว์เหนือธรรมชาติที่ปรากฏในวรรณกรรมสำคัญของชาติ ทั้งยังสามารถเชื่อมโยงแนวคิดเรื่องสัตว์เหนือธรรมชาติให้กว้างขวางยิ่งขึ้น โดยการศึกษาเปรียบเทียบกับเทพปกรณัมในวัฒนธรรมต่างๆ ที่มีการกล่าวถึงสัตว์เหนือธรรมชาติไว้อย่างหลากหลาย

งานวิจัยนี้ศึกษาเปรียบเทียบ ความเหมือนคล้าย ความแตกต่าง ความหลากหลายและลักษณะเด่นของสัตว์เหนือธรรมชาติในเทพปกรณัมต่างๆ ผู้วิจัยได้ใช้ข้อมูลจากที่มีการกล่าวถึงสัตว์เหนือธรรมชาติในเทพปกรณัมต่อไปนี้ ข้อมูลชุด A สะท้อนจากวัฒนธรรมไทย : ศึกษาสัตว์เหนือธรรมชาติที่ปรากฏใน “ไตรภูมิกถา” ซึ่งเป็นวรรณกรรมเก่าแก่ทางพระพุทธศาสนา ข้อมูลชุด B สะท้อนจากวัฒนธรรมต่างชาติ : ศึกษาสัตว์เหนือธรรมชาติที่ปรากฏในเทพปกรณัมกรีก เทพปกรณัมนอร์ส เทพปกรณัมอเมริกันอินเดียน เทพปกรณัมอียิปต์ เทพปกรณัมฮินดู เทพปกรณัมจากศาสนาคริสต์ รวม 9 วัฒนธรรม 25 สำนวน โดยมีการจำแนกข้อมูลสัตว์เหนือธรรมชาติที่ปรากฏในวัฒนธรรมต่างๆ เพื่อพิจารณาลักษณะเด่นของแต่ละวัฒนธรรม จากนั้นจึงนำมาเปรียบเทียบกับสัตว์เหนือธรรมชาติในไตรภูมิกถา

ผลการวิจัยพบว่า ลักษณะพิเศษและทัศนคติที่มีต่อสัตว์เหนือธรรมชาติในไตรภูมิกถาได้มีความเหมือนคล้ายกับเทพปกรณัมฮินดูอย่างใกล้ชิด สำหรับในวัฒนธรรมอื่นๆ สะท้อนให้เห็นลักษณะร่วมของแนวคิดการมีชีวิตที่มี “ราก” จากเทพเจ้าและ สิ่งศักดิ์สิทธิ์ โดยสัมพันธ์กับสัตว์เหนือธรรมชาติมาเป็นเวลาช้านาน

จากการศึกษาเรื่องสัตว์เหนือธรรมชาติในไตรภูมิกถา และเทพปกรณัมวัฒนธรรมต่างๆ อีก 25 สำนวน ทำให้ได้เข้าใจถึงความหลากหลายและความสำคัญของสัตว์เหนือธรรมชาติที่ปรากฏอยู่ทุกวัฒนธรรม เห็นความเชื่อมโยงกันระหว่างเทพเจ้า วีรบุรุษ มนุษย์ และสัตว์ แม้จะมีความแตกต่างในรายละเอียด แต่สัตว์เหนือธรรมชาติได้มีบทบาทสำคัญและเป็นส่วนหนึ่งของเทพปกรณัมทั่วโลก

**คำสำคัญ:** สัตว์เหนือธรรมชาติ, ไตรภูมิกถา, เทพปกรณัม

**A Comparative Study of Supernatural Animals in Tribhumikatha and Various Myths**

**Arthima Pongpaiboon**

Faculty of Humanities and Social Sciences, Suan Sunandha Rajabhat University

email: arthima.po@ssru.ac.th

**Abstract**

Tribhumikatha (the three realms) consists of the detail about supernatural animals . It is interesting to study ideology, belief, perspective and role of those creatures in the literature. It also extended the idea about the creature by comparing it with other culture myths, which also speak about the supernatural animal.

This research aims to compare the sameness, differentiation, variation, and uniqueness of supernatural animals in various myths. Group A reflects Thai culture; supernatural animal in 'Tribhumikatha', the oldest Buddhist text in Thailand. Group B representative from others culture; the study of supernatural animal in Greek myths, Nosh Myths, American Indian Myths, Egypt Myths, Hindu Myths and Christian Myths, totally of 25 version from 9 specific culture. By comparing the categories of supernatural animals to understand each culture's uniqueness with the Thai culture.

The result found that; the uniqueness and the ideology of supernatural animal in Tribhumikatha are more similar to Hindu Myths. For the other, it reflects the idea of the 'roots' of life that relate to a supernatural animal is from Gods and auspicious things for an extended period of time.

The study of supernatural animal in Tribhumikatha and the 25 version of Myths from many cultures help us understand the various and the importance of supernatural animals in every culture. It also shows the relation between Gods, hero, human and animal. It is different in detail, but supernatural animals play an essential role in every myth in the world.

**Keywords:** supernatural animals, Tribhumikatha, myths

**บทนำ**

 ไตรภูมิกถาเป็นขุมทรัพย์ทางความรู้ ความคิด และการดำเนินชีวิตของคนไทย การศึกษาไตรภูมิกถาทำให้ได้เข้าใจสัจธรรม เปิดโลกทัศน์ในการพิจารณาสรรพสิ่ง เกิดความรุ่งเรืองทางปัญญา เป็นบ่อเกิดความรู้ มีความแพร่หลายและ ส่งอิทธิพลต่อศาสตร์แขนงต่างๆ และเป็น “ราก” ของความคิดที่ธำรงอยู่ยาวนานในสังคมไทย

 เนื้อหาในไตรภูมิประกอบด้วยเนื้อหาเกี่ยวกับภพภูมิทั้งสาม คือ กามภูมิ รูปภูมิ อรูปภูมิ มีการกล่าวถึงรายละเอียดของดินแดนแต่ละภูมิ ได้แก่ นรกภูมิ ติรัจฉานภูมิ เปรตภูมิ อสุรกายภูมิ มนุสสภูมิ ฉกามาพจร และพรหมโลก มีการกล่าวถึงผู้ที่อยู่แต่ละดินแดนถึงรูปลักษณ์และที่มา รวมทั้งกล่าวถึงเรื่อง ผลของกรรมดีและกรรมชั่ว อันส่งผลต่อการกำเนิดและการดำรงอยู่ในภพภูมิต่างๆ แต่ยังต้องมีการเวียนว่าย อยู่ในสังสารวัฏตราบจนกว่าจะบรรลุจุดมุ่งหมายสูงสุด คือ นิพพาน ดังข้อความที่ปรากฏใน “นวมกัณฑ์ อวินิโภครูป อนิจจลักษณะ” ได้กล่าวไว้ชัดเจน เกี่ยวกับความไม่เที่ยงแท้ และ “การเวียนเกิดเวียนตาย” ของสรรพชีวิตที่ไม่ใช่จำกัดอยู่เฉพาะมนุษย์เท่านั้น ดังข้อความที่ว่า

“ฝูงสัตว์ทั้งหลายอันเกิดในไตรภพนี้ แม้นว่ามียศศักดิ์สมบัติก็ดี คือดั่งว่าพระญา มหาจักรพรรดิราชนั้นก็ดี ดั่งพระอินทร์เจ้าไตรตรึงษ์พิภพก็ดี ดั่งพระพรหมก็ดี ทั้งนี้บ่ห่อนยืนอยู่มั่นคงในยศศักดิ์สมบัตินี้ได้เลยสักคาบ เทียรย่อมรู้ฉิบหาย รู้ตายจาก รู้พลัดพรากจากสมบัตินั้นแล อันว่าพระอินทร์ก็ดี พระ(พร)หมก็ดี ครั้นว่าถึงเมื่อสิ้นแก่อายุแล้ว ก็เทียรย่อมท่องเที่ยวเวียนไปมาในไตรภพนี้บ่มิรู้แล้วเลยสักคาบ บางคาบเล่าไปเกิดในจตุราบาย แลว่าได้ทนทุกขเวทนามา(ก)นักหนาก็มี แลย่อมว่าบ่มิเที่ยงในสงสารนี้เพื่อดั่งนั้น…” (ราชบัณฑิตยสถาน, 2544 : 208)

 อนึ่ง จากการศึกษาเนื้อหาสาระในภูมิต่างๆ ที่มีความหลากหลายทั้งสุคติภูมิและทุคติภูมินี้ ผู้วิจัยได้สนใจศึกษาเรื่องสัตว์เหนือธรรมชาติที่ปรากฏในไตรภูมิกถา ที่มีการกล่าวถึงในหลายภูมิ ทั้งบนสวรรค์ แดนหิมพานต์ แดนมนุษย์และสัตว์เดรัจฉาน ตลอดจนในแดนนรก แสดงให้เห็นถึงแนวคิด ความเชื่อ ทัศนคติ และบทบาทของสัตว์เหนือธรรมชาติ ที่ปรากฏในคัมภีร์สำคัญของชาติ อีกทั้งยังสามารถเชื่อมโยงแนวคิดเรื่องสัตว์เหนือธรรมชาติให้กว้างขวางยิ่งขึ้น โดยการศึกษาเปรียบเทียบกับเทพปกรณัมในวัฒนธรรมต่างๆ ที่มีการกล่าวถึงสัตว์เหนือธรรมชาติไว้อย่างหลากหลาย และน่าสนใจ

วัตถุประสงค์ของการวิจัย

เพื่อศึกษาเปรียบเทียบความเหมือนคล้าย ความแตกต่าง ความหลากหลายและลักษณะเด่นของสัตว์เหนือธรรมชาติในเทพปกรณัมต่างๆ

นิยามศัพท์

**“สัตว์เหนือธรรมชาติ” หมายถึง สัตว์ที่มีลักษณะพิเศษแตกต่างจากสัตว์ตามธรรมชาติทั่วไป เช่น มีกำเนิดผิดปกติ มีรูปลักษณ์พิเศษ มีความสามารถพิเศษ เป็นต้น**

**การศึกษาข้อมูลสัตว์เหนือธรรมชาติที่ปรากฏในเทพปกรณัมวัฒนธรรมต่างๆ ได้สุ่มตัวอย่างข้อมูลเทพปกรณัมโดยเลือกจากสำนวนที่มีเนื้อหาบางส่วน ตรงกับข้อกำหนดอย่างใดอย่างหนึ่งต่อไปนี้**

1. **เนื้อหามีการกล่าวถึงสัตว์เหนือธรรมชาติที่มีความสัมพันธ์หรือเกี่ยวข้องกับเทพเจ้า**, **พระผู้สร้าง** (Creator), **ศาสดาของศาสนา**, **วีรบุรุษ**

2. **ลักษณะเนื้อหาอาจเป็นเรื่องเกี่ยวกับประวัติ (ภาพรวมหรือเหตุการณ์สำคัญบางตอน) การอธิบายเหตุ การสร้างโลกและสรรพสิ่ง วันสิ้นโลก หรือการผจญภัย / การทดสอบ**

สมมุติฐานการวิจัย **คือ ความหลากหลายและความสำคัญของสัตว์เหนือธรรมชาติที่ปรากฏอยู่ทุกวัฒนธรรม เห็นความเชื่อมโยงกันระหว่างเทพเจ้า วีรบุรุษ มนุษย์ และสัตว์ แม้จะมีความแตกต่างในรายละเอียด แต่สัตว์เหนือธรรมชาติก็ได้มีบทบาทสำคัญและเป็นส่วนหนึ่งของเทพปกรณัมทั่วโลกอย่างไม่สามารถปฏิเสธได้**

กรอบแนวคิดและทฤษฎี**ของงานวิจัยนี้ ใช้หลักแนวคิดเกี่ยวกับการศึกษาเทพปกรณัม (**Mythology) **ตามแนวทางของโจเซฟ แคมพ์เบลล์ ดังที่แคมเบลล์ (**Campbell, 2002: 27-28 **อ้างถึงใน บารนี บุญทรง, 2561**: 4) **ได้กล่าวว่า เทพปกรณัมคือสัญลักษณ์ทางจิตวิทยา เรื่องราว ในเทพปกรณัมเป็นการบอกเล่าเชิงสัญลักษณ์และอุปลักษณ์ผู้อ่านจึงไม่ควรตีความ ตรงตามตัวอักษรแต่ควรตีความในเชิงสัญลักษณ์หรืออุปลักษณ์จึงจะเข้าใจความหมายที่ซ่อนเร้นอยู่ ซึ่งเป็นทฤษฎีหนึ่งในการศึกษาเทพปกรณัมในมุมมองทางคติชนวิทยา**

**ระเบียบวิธีวิจัย**

**1.การรวบรวมข้อมูล**

ในงานวิจัยนี้มุ่งศึกษาเปรียบเทียบแนวคิดเรื่อง “สัตว์เหนือธรรมชาติ” ที่ปรากฏในไตรภูมิกถา และเทพปกรณัมวัฒนธรรมต่างๆ โดยมีการจำแนกข้อมูลสัตว์เหนือธรรมชาติที่ปรากฏในวัฒนธรรมต่างๆ เพื่อพิจารณาลักษณะเด่นของแต่ละวัฒนธรรม จากนั้นจึงนำมาเปรียบเทียบกับสัตว์เหนือธรรมชาติ ในไตรภูมิกถา

**กลุ่มข้อมูลที่ศึกษา**

ในรายงานฉบับนี้ได้เลือกใช้ข้อมูลที่มีการกล่าวถึงสัตว์เหนือธรรมชาติในเทพปกรณัมต่อไปนี้

* ข้อมูล A วัฒนธรรมไทย : พุทธศาสนา ศึกษาสัตว์เหนือธรรมชาติที่ปรากฏใน “ไตรภูมิกถา”
* ข้อมูล B วัฒนธรรมต่างๆ รวม 9 วัฒนธรรม 25 สำนวน

**ตาราง 1** แสดงข้อมูลเทพปกรณัมสำนวนต่างๆ แบ่งตามพื้นที่

| **ทวีป** | **วัฒนธรรม** | **สำนวน** |
| --- | --- | --- |
| **ทวีปยุโรป** | 1. เทพปกรณัมกรีก   | * 1. โพไซดอน (Poseidon)

DR. KNOW. (2557). โพไซดอน ใน **ทวยเทพ และตำนานสัตว์ประหลาดกรีก – โรมัน**. หน้า 60 – 61. กรุงเทพฯ : ยิปซี. |
| * 1. เฮดีส (Hades)

บารนี บุญทรง. (2560). เฮดีส (Hades) ใน **เอกสารประกอบการสอน รายวิชา 776311 เทพปกรณัมโลก**. หน้า 64. พิษณุโลก : คณะมนุษยศาสตร์ มหาวิทยาลัยนเรศวร. |
| * 1. อพอลโล (Apollo)

Waterfield, Robin and Waterfield, Kathryn. (2011). Apollo. **The Greek Myths : Stories of the Greek gods and heroes vividly retold**. (p. 57 – 58) London : Quercus. |
| * 1. เฮราคลิส / เฮอร์คิวลิส (Heracles/Hercules)

แฮมิลตัน, เอดิธ. (2558). เฮอร์คิวลิส. ใน **ปกรณัมปรัมปรา**. (p. 229 – 246). นพมาส แววหงส์, ผู้แปล จาก Mythology. พิมพ์ครั้งที่ 12. กรุงเทพฯ : อมรินทร์พริ้นติ้งแอนด์พับลิชชิ่ง. |
| * 1. มิโนทอร์ (Minotaur)

Bellingham, David; Whittaker, Clio and Grant, John; (2002). Theseus and the Minotaur. **Myths and Legends**. (p. 102 - 106). London : Quantum Books. |
| 2. เทพปกรณัมนอร์ส    | 2.1 โอดิน (Odin)บารนี บุญทรง. (2560). โอดิน (Odin) ใน **เอกสารประกอบการสอน รายวิชา 776311 เทพปกรณัมโลก**. หน้า 90 -91. พิษณุโลก : คณะมนุษยศาสตร์ มหาวิทยาลัยนเรศวร. |
| 2.2 Thor and the World SerpentDavidson, Hilda R. Ellis. (1982). Thor and the World Serpent**.**  **Scandinavian Mythology**. (p. 60). London : Hamlyn.  |
| 2.3 Thor’s Wagon and GoatsDavidson, Hilda R. Ellis. (1982). Thor’s Wagon and Goats.  **Scandinavian Mythology**. (p. 66). London : Hamlyn.  |
| **ทวีปอเมริกา** | 3. เทพปกรณัมอเมริกันอินเดียน  | 3.1 Creation and DelugeLittle, C.S. (2002). Creation and Deluge**. Mythology**. (p. 590 - 593).  London : Duncan Baird Publishers. |
| 3.2 Why the Owl has big eyes ?Erdoes, Richard and Ortiz, Alfonso. (c1984). Why the Owl has big  eyes ?. **American Indian Myths and Legends**. (p. 398 - 399). New York : Pantheon Books. |
| 3.3 ButterfliesErdoes, Richard and Ortiz, Alfonso. (c1984). Butterflies. **American**  **Indian Myths and Legends**. (p. 407 - 408). New York :  Pantheon Books. |
| 4. Heros of Central and South American Mythology  | 4.1 The Flight of QuetzalcoatlPress, Petra. (1997). The Flight of Quetzalcoatl**. Great Heroes of**  **Mythology**. (p.136 – 140). Singapore: MetroBooks. |
| 4.2 Botoque Steals Fire from Jaguar’s WifePress, Petra. (1997). Botoque Steals Fire from Jaguar’s Wife**. Great**  **Heroes of Mythology**. (p.151). Singapore: MetroBooks. |
| **ทวีปอัฟริกา** | 5. เทพปกรณัมอียิปต์  | 5.1 เทพเจ้าราบารนี บุญทรง. (2560). เทพเจ้ารา ใน **เอกสารประกอบการสอน รายวิชา 776311 เทพปกรณัมโลก**. (หน้า 48). พิษณุโลก : คณะ มนุษยศาสตร์ มหาวิทยาลัยนเรศวร. |
| 5.2 เทพเจ้าฮอรัส เทพปกรณัมเกี่ยวกับเทพเทวีไอซิส และพระนามของเทพเจ้าราบารนี บุญทรง. (2560). เทพเจ้าฮอรัส ใน **เอกสารประกอบการสอน รายวิชา 776311 เทพปกรณัมโลก**. (หน้า 53 – 54). พิษณุโลก : คณะ มนุษยศาสตร์ มหาวิทยาลัยนเรศวร. |
| 5.3 เทพเจ้าอานูบิสบารนี บุญทรง. (2560). เทพเจ้าอานูบิส ใน **เอกสารประกอบการสอน รายวิชา 776311 เทพปกรณัมโลก**. (หน้า 51 – 52). พิษณุโลก : คณะ มนุษยศาสตร์ มหาวิทยาลัยนเรศวร. |
| 6. African Mythology  | 6.1 The Coming of DarknessParrinder, Geoffrey. (c1967). The Coming of Darkness. **African**  **Mythology**. (p. 28 - 29). London : Paul Hamlg.  |
| 6.2 The Origins of Death :The MessengersParrinder, Geoffrey. (c1967). The Origins of Death :The Messengers. **African Mythology**. (p. 54). London : Paul Hamlg.  |
| 7. Hero of African Mythology | 7.1 Anansi the SpiderPress, Petra. (1997). Anansi the Spider**. Great Heroes of**  **Mythology**. (p.120 – 122). Singapore: MetroBooks. |
| 7.2 Aiwel Longar and Spear MastersPress, Petra. (1997). Aiwel Longar and Spear Masters**. Great Heroes**  **of Mythology**. (p.130 – 131). Singapore: MetroBooks. |
| **ทวีปเอเชีย** | 8. เทพปกรณัมฮินดู    | 8.1 Shiva’s Blue ThroatBellingham, David; Whittaker, Clio and Grant, John; (2002). Shiva’s Blue Throat**. Myths and Legends**. (p.154 – 155). London: Quantum Books |
| 8.2 Vishnu the PreserverBellingham, David; Whittaker, Clio and Grant, John; (2002). Vishnu the Preserver**. Myths and Legends**. (p.162). London: Quantum Books. |
| 8.3 The Elephant-Headed GodBellingham, David; Whittaker, Clio and Grant, John; (2002). The  Elephant-Headed God. **Myths and Legends**. (p.157 – 159).  London: Quantum Books. |
| 8.4 The Golden Deer (Rama and Sita)Sullivan, K.E. (c1998). The Golden Deer (Rama and Sita). **Indian :**  **Myths & Legends**. (p. 40 - 48). London : Brockhampton Press. |
| 9. ศาสนาคริสต์ | 9. เทพปกรณัมเกี่ยวกับบาปของมนุษย์สมาคมพระคริสตธรรมไทย. (2549). **พระคริสตธรรมคัมภีร์ ไทย – อังกฤษ.** กรุงเทพฯ : สมาคมพระคริสตธรรมไทย. บารนี บุญทรง. (2560). เทพปกรณัมเกี่ยวกับบาปของมนุษย์ ใน **เอกสารประกอบการสอน รายวิชา 776311 เทพปกรณัมโลก**. (หน้า 79). พิษณุโลก : คณะ มนุษยศาสตร์ มหาวิทยาลัยนเรศวร. |

 **2. การวิเคราะห์ข้อมูล**

 จากการศึกษาข้อมูลชุด A สะท้อนจากวัฒนธรรมไทย : ศึกษาสัตว์เหนือธรรมชาติที่ปรากฏใน “ไตรภูมิกถา” ซึ่งเป็นวรรณกรรมเก่าแก่ทางพระพุทธศาสนา ข้อมูลชุด B สะท้อนจากวัฒนธรรมต่างชาติ : ศึกษาสัตว์เหนือธรรมชาติที่ปรากฏในเทพปกรณัมกรีก เทพปกรณัมนอร์ส เทพปกรณัมอเมริกันอินเดียน เทพปกรณัมอียิปต์ เทพปกรณัมฮินดู เทพปกรณัมจากศาสนาคริสต์ รวม 9 วัฒนธรรม 25 สำนวน โดยมีการจำแนกข้อมูลสัตว์เหนือธรรมชาติที่ปรากฏในวัฒนธรรมต่างๆ เพื่อพิจารณาลักษณะเด่นของแต่ละวัฒนธรรม จากนั้นจึงนำมาเปรียบเทียบกับสัตว์เหนือธรรมชาติในไตรภูมิกถา

**ผลการวิจัย**

**ข้อมูลชุด A** **สัตว์เหนือธรรมชาติในไตรภูมิกถา**

จากข้อมูลชุด A สัตว์เหนือธรรมชาติที่ปรากฏในไตรภูมิกถา พบว่ามีการระบุถึงสัตว์เหนือธรรมชาติไว้ใน 4 แดน ได้แก่ แดนนรก แดนสัตว์เดรัจฉาน แดนสวรรค์ และแดนชมพูทวีป – หิมพานต์

 **ก. ข้อมูลสัตว์เหนือธรรมชาติที่ปรากฏในไตรภูมิกถา : แดนนรก**

**ตาราง 2** ตารางแสดงข้อมูลสัตว์เหนือธรรมชาติที่ปรากฏในไตรภูมิกถา : แดนนรก

|  |  |  |  |
| --- | --- | --- | --- |
| ชนิดของสัตว์ | ลักษณะของ สัตว์เหนือธรรมชาติ | การปรากฏข้อมูลในไตรภูมิกถา | บทบาทของสัตว์เหนือธรรมชาติ |
| สุนัข 5 จำพวกได้แก่ สุนัขขาว สุนัขแดง สุนัขด่าง สุนัขดำ และสุนัขเหลือง | สุนัขเหล่านี้รูปร่างโตเท่าช้างสารทุกตัว | นรกบ่าว – สุนัขนรก | ทำหน้าที่รุมกัดร่างกายสัตว์ที่อยู่ในนรกขุมนี้ ด้วยบาปกรรมของเขาทำให้ไม่ตายแต่ต้องทนเจ็บปวดสาหัส ได้รับทุกขเวทนาเป็นอันมาก |
| แร้งกา | แร้งกาในนรกนี้มีรูปร่าง ใหญ่โตเท่าเกวียนทุกตัว | นรกบ่าว – สุนัขนรก | ทำหน้าที่รุมจิกร่างกายสัตว์ที่อยู่ในนรกขุมนี้ด้วยบาปกรรมของเขา ทำให้ไม่ตายแต่ต้องทนเจ็บปวดสาหัส ได้รับทุกขเวทนาเป็นอันมาก |

จากตาราง 2 พบว่าสัตว์เหนือธรรมชาติที่พบในแดนนรก ได้แก่ สุนัข และแร้งกา ซึ่งมีลักษณะพิเศษคือรูปร่างมีขนาดใหญ่โตกว่าสัตว์ตามธรรมชาติ พบในแดนนรกบ่าว – สุนัขนรก และมีบทบาทในการเป็นผู้ทำหน้าที่ลงโทษทัณฑ์แก่สัตว์นรกที่เคยทำบาปมาในอดีต สุนัขและแร้งกาจะใช้ปากทำร้ายสัตว์นรกให้ได้รับการทรมานซ้ำไปซ้ำมาจนกว่าจะสิ้นกรรม

**ข. ข้อมูลสัตว์เหนือธรรมชาติที่ปรากฏในไตรภูมิกถา : แดนของสัตว์เดรัจฉาน**

 จากการศึกษาพบว่าสัตว์เหนือธรรมชาติที่มีการกล่าวถึงอย่างชัดเจนในแดนเดรัจฉาน มีดังต่อไปนี้

1. ราชสีห์ 4 ชนิด ได้แก่ ราชสีห์ประเภทติณสีหะ กาฬสีหะ ปัณฑุรสีหะ ไกรสรสีหะ
2. ช้างแก้ว 10 ตระกูล ได้แก่ กาฬาพกหัตถีกุล คังเคยยหัตถีกุล ปัณฑรหัตถีกุล ตามพหัตถีกุล ปิงคลหัตถีกุล คันธหัตถีกุล มังคลหัตถีกุล เหมหัตถีกุล อุโปสถหัตถีกุล ฉันทันตหัตถีกุล
3. ปลาใหญ่ 7 ตัว ได้แก่ ปลาติมิ ปลาติงมงคล ปลาติมิรปิงคล ปลาอานนท์ ปลาติมินทะ ปลาอัชฌณาโรหะ ปลามหาติมิระ
4. พญาครุฑ อาหารและที่อยู่ของครุฑเหมือนกับเทวดาบนสวรรค์ มีฤทธิ์อำนาจ สามารถเนรมิตตนได้ ครุฑมีการเกิดได้ 4 แบบ คือ เกิดจากครรภ์ จากไข่ จากไคล และเกิดเป็นรูปกายโตใหญ่ในทันที
5. นาค มี 2 ชนิด คือ ถลชะ และชลชะ นาคถลชะสามารถเนรมิตตนได้แต่บนบก ไม่สามารถเนรมิตตนได้ในน้ำ ส่วนนาคชลชะสามารถเนรมิตตนได้แต่ในน้ำ ไม่สามารถเนรมิตตนได้บนบก
6. หงส์ หรือราชหงส์อาศัยอยู่ในเขาคิชฌกูฏและในถ้ำทอง

จากสัตว์เหนือธรรมชาติ 6 จำพวกข้างต้น มีลักษณะที่แตกต่างจากสัตว์ทั่วไปในเรื่องรูปลักษณ์ ที่มีสีสันหลากหลายและมีความงดงามวิจิตร อีกทั้งมีขนาดที่ใหญ่โต และมีพละกำลังที่มหาศาลยิ่งกว่า สัตว์ทั่วไป แม้ในสัตว์จำพวกเดียวกัน เช่น ปลาใหญ่ 7 ตัว ก็ยังมีพละกำลังแตกต่างกัน เช่น ปลาติมิรปิงคล มีลำตัวยาว 500 โยชน์ เมื่อว่ายน้ำฉวัดเฉวียนจะทำให้เกิดฟองกระจายไปถึง 700 – 800 โยชน์ แต่ก็ยังมีปลาอานนท์ ปลาติมินทะ ปลาอัชฌณาโรหะ และปลามหาติมิระ ที่มีลำตัวใหญ่กว่าถึง 1,000 โยชน์ ทั้งยังมีความแข็งแรง และมีพละกำลังมากกว่าปลาติมิรปิงคล

 ตัวอย่าง “นาค” สัตว์เหนือธรรมชาติที่มีกำเนิดและลักษณะพิเศษ ดังข้อความในไตรภูมิกถา ฉบับถอดความ (2555, หน้า 90) ที่ว่า

... นาคชนิดหนึ่งอาศัยอยู่ในทะเล เมื่อนาคตัวเมียมีครรภ์แก่ก็จะตรึกตรองอยู่ในใจว่า หากจะออกลูกกลางทะเลนี้ ทะเลก็มีฟองมากซึ่งเกิดจากนกน้ำ และครุฑ ดังนั้น นาคที่มีครรภ์แก่จึงดำน้ำลงไปจนถึงแม่น้ำทั้งห้าที่ชื่อว่า คงคา ยมนา อจิรวดี สรภู มหิมหานที ซึ่งไหลลงสู่มหาสมุทรใหญ่ แล้วจึงดำน้ำขึ้นไปยังป่าใหญ่ที่ชื่อป่าหิมพานต์ ในป่าหิมพานต์นั้นมีถ้ำทอง ซึ่งครุฑไม่สามารถบินไปถึงได้ นางนาคจึงคลอดลูกไว้ในที่นั้น ...

 อนึ่ง สัตว์เหนือธรรมชาติเหล่านี้ แม้จะกล่าวถึงในส่วนของสัตว์เดรัจฉาน แต่ในไตรภูมิกถาก็ได้ระบุไว้ว่าเป็นสัตว์ชั้นดี แตกต่างจากสัตว์ธรรมดาทั่วไป

**ค. ข้อมูลสัตว์เหนือธรรมชาติที่ปรากฏในไตรภูมิกถา : แดนสวรรค์**

 จากการศึกษาสัตว์เหนือธรรมชาติที่ปรากฏในแดนสวรรค์ พบว่าตามปกติสัตว์ทั่วไป ไม่สามารถมาอยู่ในแดนสวรรค์ได้ แต่สัตว์เหนือธรรมชาติในแดนสวรรค์มีลักษณะพิเศษ คือ เป็นบริวารของเทวดาผู้เป็นใหญ่ เช่น ม้าแก้วที่ทำหน้าที่เทียมรถไพชยนต์ของพระอินทร์, ช้างเอราวัณที่เป็นเทวบุตร ที่เนรมิตตนเป็นช้าง เพื่อเป็นที่ประทับและเป็นพาหนะทรงของพระอินทร์ ดังข้อความในไตรภูมิกถา ฉบับถอดความ (2555, หน้า 185) ที่ว่า

 ...ที่เขาพระสุเมรุนั้น มีช้างตัวหนึ่งชื่อไอยราพต ช้างตัวนี้ไม่ใช่สัตว์เดรัจฉาน เพราะในเมืองสวรรค์ไม่มีสัตว์เดรัจฉานอยู่เลย มีแต่เทวดาทั้งสิ้น มีเทวดาองค์หนึ่งชื่อเอราวัณเทวบุตรก็จะเนรมิตตัวเป็นช้างเผือกเชือกใหญ่สูง 1,200,000 วา มี 33 เศียร มีเศียรเล็กๆ อีก 2 เศียรอยู่รอบนอกเศียรใหญ่เหล่านั้น เศียรใหญ่มีขนาด 2,000 วา เศียรต่างๆ ถัดเข้าไปขนาด 3,000 วา 4,000 วา 5,000 วา 6,000 วา ...

**ง. ข้อมูลสัตว์เหนือธรรมชาติที่ปรากฏในไตรภูมิกถา : ชมพูทวีป - หิมพานต์**

 จากการศึกษาสัตว์เหนือธรรมชาติที่อยู่ในแดนชมพูทวีป – ป่าหิมพานต์ ได้แก่ นกขนาดใหญ่ ที่อยู่เชิงผาหิมพานต์ พญาช้างฉัททันต์ที่มีสีขาว มีรัศมีรอบตัวและสามารถเหาะได้ มีบริวาร 8,000 เชือก และกินรีที่มีลักษณะครึ่งนกครึ่งมนุษย์ แสดงให้เห็นว่าสัตว์ที่อยู่ในแดนหิมพานต์จะมีลักษณะพิเศษที่งดงาม และมีความเกี่ยวข้องกับเทพ/เทวดาหรือพระโพธิสัตว์

 “หิมพานต์” ในดินแดนชมพูทวีป มีสัตว์เหนือธรรมชาติที่มีรูปร่าง แปลกประหลาด ไม่เหมือนในเมืองมนุษย์ อีกทั้งยังมีอิทธิฤทธิ์มากมาย ไม่ว่าพืชหรือสัตว์ ตลอดจนแร่ธาตุต่างๆ ล้วนมีพลังอำนาจมหัศจรรย์ ป่าหิมพานต์เป็นที่อยู่ของบรรดานักสิทธิ์ วิทยาธร คนธรรพ์ ยักษ์ ฤๅษี ชีไพร ผู้ทรงอภิญญาทางจิตกล้าแข็งทั้งหลาย อยู่กันอย่างสันติภาพไม่เบียดเบียนกัน และยังแฝงด้วยสัจธรรมทางพุทธศาสนาได้อย่างชัดเจน ดังที่ พิษณุ ศุภนิมิตร (2547 : 22 – 23) ได้กล่าวว่า

หิมพานต์ เป็นดินแดนที่แฝงตัวอยู่ใน คัมภีร์พระกถาไตรภูมิ อันเป็นพระคัมภีร์ของพระพุทธศาสนาที่ใช้ในการศึกษาโลกและจักรวาลมาแต่โบราณครั้งกรุงสุโขทัย และมีอรรถาจารย์ในยุคต่อมาได้รจนาขยายความให้แตกต่างกันออกไป แต่ทั้งนี้ทั้งนั้นไม่ได้ไกลไปจาก แนวทางที่ต้องการให้คนอ่านได้สำนึกในบาปบุญคุณโทษ และตระหนักในเรื่องของกรรม การเวียนว่ายตายเกิดอยู่ในวัฏสังสารอยู่เป็นอสงไขยตราบเท่าที่ยังไม่หลุดพ้นไปจากกิเลสที่เป็นความโลภ โกรธ หลง

ในไตรภูมิกถาส่วนของชมพูทวีป – หิมพานต์ มีการกล่าวถึงสระน้ำศักดิ์สิทธิ์ขนาดใหญ่อยู่ 7 สระ คือ สระอโนดาต สระกัณณมุณฑะ สระรถการะ สระฉัททันตะ สระกุณาละ สระมัณฑากิณี และสระสีหัปปาตะ จึงปรากฏสัตว์เหนือธรรมชาติที่อยู่ท่ามกลางธรรมชาติที่งดงาม

ในที่นี้ขอยกตัวอย่าง สระอโนดาต ซึ่งมีความหมายว่า ไม่ถูกแสงส่องทำให้ร้อน ธารน้ำจากภูเขาต่าง ๆ จะไหลลงสู่ที่สระแห่งนี้ และหลังจากนั้นน้ำก็จะไหลออกเป็น 4 สาย สายละทิศ ไหลรอบ ๆ นอกของเขาหิมพานต์ ก่อนที่จะไหลลงสู่มหาสมุทร คือ

สายที่ 1 สีหมุข ปากแม่น้ำแดนราชสีห์ (เป็นถิ่นที่ราชสีห์อาศัยอยู่มาก )

สายที่ 2 หัตถีมุข ปากแม่น้ำแดนช้าง (เป็นถิ่นที่ช้างอาศัยอยู่มาก)

สายที่ 3 อัสสมุข ปากแม่น้ำแดนม้า (เป็นถิ่นที่ม้าอาศัยอยู่มาก)

สายที่ 4 อุสภมุข ปากแม่น้ำแดนโคอุสภะ (เป็นถิ่นที่โคอาศัยอยู่มาก)

ตัวอย่างข้อมูลที่ปรากฏเรื่องทางเข้าสระอโนดาต ในไตรภูมิกถา ฉบับถอดความ (2555, หน้า236) กล่าวว่า “...ทิศหนึ่งดุจหน้าม้า ทิศหนึ่งดุจหน้าวัว น้ำสระอโนดาตที่ไหลออกมาทางปากวัว ริมฝั่งน้ำนั้นมีวัวมาก น้ำที่ไหลออกมานั้นก็จะไหลไปทางทิศตะวันออกไหลเวียนล้อมรอบสระอโนดาตแล้วจึงไหลไปทางทิศตะวันออกเฉียงเหนือ ไหลลงมหาสมุทร...”

จากข้อมูลข้างต้น แสดงให้เห็นถึงความสัมพันธ์ระหว่างสถานที่อันศักดิ์สิทธิ์ กับสัตว์มงคล 4 ชนิด ที่กล่าวถึงใน ไตรภูมิกถา ได้แก่ ราชสีห์ ช้าง ม้า และวัว

 **ข้อมูลชุด** **B สัตว์เหนือธรรมชาติในเทพปกรณัมวัฒนธรรมต่างๆ**

 ข้อมูลชุด B เป็นการนำข้อมูลเทพปกรณัมในวัฒนธรรมต่างๆ มาศึกษาลักษณะเด่น และบทบาทของสัตว์เหนือธรรมชาติที่ปรากฏในสำนวนต่างๆ

 เทพปกรณัม 25 เรื่อง (ข้อมูลชุด B) พบว่าสัตว์เหนือธรรมชาติที่ปรากฏในเทพปกรณัมวัฒนธรรมต่างๆ มีความหลากหลายมาก ในที่นี้ผู้วิจัยได้ตั้งประเด็นคำถามสำหรับการวิเคราะห์ไว้ 6 ข้อ ดังนี้

1. สัตว์เหนือธรรมชาติที่ปรากฏ มีสัตว์ชนิดบ้าง

2. ลักษณะพิเศษที่แตกต่างจาก สัตว์ทั่วไปเป็นอย่างไร

 (เช่น การกำเนิด /รูปลักษณ์ /ความสามารถพิเศษ)

3. สัตว์เหนือธรรมชาติ เป็นเป็นชายหรือหญิง (ตัวผู้หรือตัวเมีย)

4. สัตว์เหนือธรรมชาติมีบทบาทต่อเทพปกรณัมเรื่องนั้นอย่างไร

5. บุคลิกลักษณะ (character) ของสัตว์เหนือธรรมชาติในเทพปกรณัมนี้เป็นอย่างไร

6. สาระสำคัญของเทพปกรณัมเรื่องนี้คืออะไร

 จากนั้นได้ศึกษาเนื้อหาจากเทพปกรณัมทั้ง 25 เรื่อง ซึ่งมีทั้งต้นฉบับภาษาไทยและภาษาอังกฤษ การที่ได้ศึกษาข้อมูลจากต้นฉบับภาษาอังกฤษทำให้ได้ทราบถึงสำนวนที่เป็นข้อมูลดั้งเดิมที่มีความแพร่หลายในต่างประเทศ จากนั้นได้ศึกษาเนื้อเรื่องตามกรอบประเด็นปัญหาที่ตั้งไว้ แล้วระบุเป็นความถี่ที่ปรากฏ เพื่อศึกษาเปรียบเทียบข้อมูลในเทพปกรณัมต่างๆ ต่อไป จากกรอบประเด็นคำถามทั้ง 6 ข้อ ได้ปรากฏข้อมูลดังต่อไปนี้

**1. สัตว์เหนือธรรมชาติที่ปรากฏ มีสัตว์ชนิดใดบ้าง**

จากเทพปกรณัม 25 เรื่องในวัฒนธรรมต่างๆ พบสัตว์เหนือธรรมชาติที่ปรากฏอยู่หลากหลาย ดังมีรายละเอียดดังนี้

 1.1 นก พบจำนวน 9 ครั้ง

1.2 ม้า พบจำนวน 6 ครั้ง

 1.3 งู พบจำนวน 5 ครั้ง

1.4 สุนัข พบจำนวน 4 ครั้ง

1.5 วัว พบจำนวน 3 ครั้ง

1.6 เสือ พบจำนวน 2 ครั้ง

1.7 สิงโต พบจำนวน 2 ครั้ง

 1.8 กวาง พบจำนวน 2 ครั้ง

1.9 แมงมุม พบจำนวน 2 ครั้ง

1.10 ช้าง พบจำนวน 1 ครั้ง

1.11 ปลา พบจำนวน 1 ครั้ง

1.12 ลิง พบจำนวน 1 ครั้ง

 1.13 ผีเสื้อ พบจำนวน 1 ครั้ง

1.14 แพะ พบจำนวน 1 ครั้ง

1.15 แมลงสคารับ พบจำนวน 1 ครั้ง

1.16 ค้างคาว พบจำนวน 1 ครั้ง

1.17 สัตว์ประหลาด พบจำนวน 1 ครั้ง

 นกเป็นสัตว์ที่ปรากฏในเทพปกรณัมชุดนี้มากที่สุด คือ พบจำนวน 9 ครั้ง ได้แก่ นกกาปรากฏ 2 ครั้ง (ในวัฒนธรรมกรีกและนอร์ส) และนกปักษาชาติ 2 ครั้ง (ในวัฒนธรรมฮินดู) นอกจากนี้ยังพบนกอื่นๆ ชนิดละ 1 ครั้ง เช่น นกฮูก นกเหยี่ยว นกแก้วมาคอร์ เป็นต้น

 ม้าที่พบในเทพปกรณัมชุดนี้ พบจำนวน 6 ครั้ง ส่วนมากเป็นม้าที่เกี่ยวข้องกับเทพเจ้า เช่น ม้าเทียมรถและม้าพาหะของเทพเจ้าที่สามารถเหาะได้ พบมากที่สุดจำนวน 3 ครั้ง ม้าที่พบส่วนมากแสดงถึงความมีพละกำลัง แข็งแรง คล่องแคล่วว่องไว และเป็นม้าฝ่ายดี มีม้าที่เป็นฝ่ายไม่ดีเพียง 1 ตัว ได้แก่ แม่ม้ากินคนที่เฮอร์คิวลีสต้องไปปราบ

 งูที่พบในเทพปกรณัมชุดนี้ พบจำนวน 5 ครั้ง ส่วนมากเป็นงูฝ่ายร้าย มีบุคลิกลักษณะที่ฉลาดแกมโกง ยกเว้นในเทพปกรณัมฮินดูที่งูใหญ่ (พญานาค) มีบทบาทในด้านดีและมีคุณธรรม

**2.** **ลักษณะพิเศษที่แตกต่างจาก สัตว์ทั่วไปเป็นอย่างไร (เช่น การกำเนิด /รูปลักษณ์ /ความสามารถพิเศษ)**

2.1 สัตว์ต่างๆ ที่พบปรากฏชื่อเฉพาะ 16 สำนวน เช่น สุนัข 3 หัว ชื่อเซอร์เบอรัส, ม้า 8 ขาชื่อสเลปเนียร์, กา 2 ตัว ชื่อ ฮูกินกับมูนิน ฯลฯ และไม่ปรากฏว่ามีชื่อเฉพาะ 27 สำนวน

2.2 ลักษณะพิเศษด้านรูปลักษณ์

2.2.1 รูปลักษณ์เหมือนเดิมแต่มีความสามารถพิเศษ เช่น มีพละกำลังมาก เหาะได้ พูดได้ เช่น ม้าพาหนะ, แพะพาหนะ, เสือจากัวร์, สิงโต, กา

2.2.2 รูปลักษณ์เป็นสัตว์บางส่วน นำสัตว์มาเป็นส่วนหนึ่งของเทพเจ้า เช่น เทพเจ้ารา, เทพเจ้าฮอรัส, เทพเจ้าอานูบิส, พระพิฆเนศ, มิโนทอร์, เคว็ดซาโคลทอร์

ข้อสังเกต มิโนทอร์มีบุคลิกลักษณะเป็นฝ่ายร้าย เนื่องจากกำเนิดขึ้นจากการลงโทษ/ การแก้แค้น

2.2.3 รูปลักษณ์แบบผสมผสานระหว่างสัตว์ 2 ชนิดขึ้นไป เช่น ม้าบิน 2 ตัว (เพกาซัสและคริสซาออร์) ที่เกิดจากเลือดของเมดูซ่า เป็นการผสมผสานระหว่างม้าและสัตว์ปีก (นก)

2.2.4 รูปลักษณ์เหมือนเดิมแต่เพิ่มจำนวนอวัยวะ และเพิ่มพละกำลังหรือความดุร้าย เช่น สุนัข 3 หัว เซอร์เบอรัส, ไฮดรา 9 หัว, ม้า 8 ขาสเลปเนียร์, พญานาควาสุกรี

2.2.5 รูปลักษณ์เปลี่ยนไปจากต้นแบบแรกเนื่องจากพระผู้สร้างหรือเทพเจ้าเปลี่ยนแปลง เช่น ผีเสื้อ, ค้างคาว, นกฮูก (พระผู้สร้างเปลี่ยน), กาขาวถูกเปลี่ยนเป็นกาดำ (เทพเจ้าอพอลโล่เปลี่ยน)

2.2.4 รูปลักษณ์งามเป็นพิเศษเนื่องจากมีที่มาหรือกำเนิดที่เหนือธรรมชาติ เช่น โคสุรภี (เกิดจากการกวนเกษียรสมุทร), กวางทอง (เกิดจากการแปลงตัวของมารีศ), กวางที่มีเขาสีทอง (เป็นสัตว์ศักดิ์สิทธิ์ของเทพอาร์ทิมิส), นกแก้วมาคอร์ (หญิงสาวแปลง), วัวหลากสี Longar (เทพแห่งแม่น้ำประทานให้)

2.3 ลักษณะพิเศษด้านความสามารถ

จากการศึกษาพบว่าสัตว์เหนือธรรมชาติ นอกจากมีรูปลักษณ์ที่แตกต่างจากสัตว์ธรรมดาทั่วไปแล้ว ยังพบว่าบางส่วนมีความสามารถพิเศษแตกต่างจากสัตว์ปกติ เช่น

 2.3.1 บินได้ สัตว์เหนือธรรมชาติที่พบในกลุ่มข้อมูลชุดนี้ พบว่ามีสัตว์ที่บินหรือเหาะได้ ทั้งที่ไม่ใช่สัตว์ปีก เช่น ม้าบินเพกาซัสและคริสซาออร์, ม้าเทียมรถของเทพอพอลโล, ม้าสเลปเนียร์ ของเทพโอดิน

 2.3.2 พูดได้ สัตว์เหนือธรรมชาติที่พบในกลุ่มข้อมูลชุดนี้ พบว่ามีสัตว์ที่พูดได้หลายตัว ด้วยกัน เช่น นกการายงานข่าวของเทพโอดิน, นกฮูกที่พูดกับพระผู้สร้าง, เสือจากัวร์พูดกับมนุษย์, สุนัขพูดกับพระผู้สร้าง เป็นต้น

 2.3.3 แปลงร่างได้ เช่น นกแก้วมาคอร์แปลงร่างเป็นผู้หญิงแล้วแอบมาประกอบอาหาร ให้แก่มนุษย์, มนุษย์แปลงร่างเป็นเสือจากัวร์ในขณะแข่งขันกีฬาเพื่อขับไล่เคว็ดซาโคทอร์ออกไปจากเมือง เป็นต้น

**3. สัตว์เหนือธรรมชาติ เป็นเป็นชายหรือหญิง (ตัวผู้หรือตัวเมีย)**

 จากการศึกษาเทพปกรณัม 25 เรื่องในวัฒนธรรมต่างๆ พบว่าเพศของสัตว์เหนือธรรมชาติในเทพปกรณัมต่างๆ สรุปได้ดังนี้

3.1 สัตว์เหนือธรรมชาติเป็นเพศชาย /เพศผู้เป็นส่วนมาก พบจำนวน 38 ครั้ง (ร้อยละ 88)

3.2 สัตว์เหนือธรรมชาติเป็นเพศหญิง/ตัวเมีย จำนวน 3 ครั้ง (ร้อยละ 7)

3.3 สัตว์เหนือธรรมชาติที่ไม่ระบุเพศ พบจำนวน 2 ครั้ง (ร้อยละ 5) ทั้งนี้เพราะเป็นการกล่าวถึงเป็นฝูง ได้แก่ ฝูงผีเสื้อ และฝูงนก

 สาเหตุที่ในเทพปกรณัมมักกำหนดให้เพศชายมีบทบาทสำคัญในเรื่อง อาจสันนิษฐานว่าในอดีตนั้น สถานภาพทางสังคมของผู้ชาย มักถูกกำหนดให้มีบทบาทมากกว่าผู้หญิง มีโอกาสในการแสดงความสามารถ และเป็นที่ยอมรับมากกว่าผู้หญิง จึงส่งอิทธิพลต่อสัตว์เหนือธรรมชาติในเทพปกรณัมต่างๆ ว่าปรากฏเพศชาย มากกว่าเพศหญิง

**4. สัตว์เหนือธรรมชาติมีบทบาทต่อเทพปกรณัมเรื่องนั้นอย่างไร**

จากการศึกษาเทพปกรณัม 25 เรื่องในวัฒนธรรมต่างๆ พบว่าสัตว์เหนือธรรมชาติมีบทบาทต่อเทพปกรณัมดังนี้

4.1 มีบทบาทในการเป็นบททดสอบ / อุปสรรคในเรื่อง พบมากที่สุด คือ 13 ครั้ง (คิดเป็นร้อยละ 32) เช่น สิงโตเนเมอา ไฮดราสัตว์ประหลาด 9 หัว กวางที่มีเขาสีทอง แม่ม้ากินคน สุนัข 3 หัวเซอร์เบอรัส เป็นบทสอบให้แก่วีรบุรุษเฮอร์คิวลีส เป็นต้น

 4.2 เป็นผู้ช่วยเหลือ พบมากเป็นอันดับ 2 โดยพบจำนวน 9 ครั้ง (คิดเป็นร้อยละ 22) เช่น ปลาใหญ่ มัสยาที่ช่วยเตือนพระมนูว่าจะเกิดน้ำท่วมใหญ่ แล้วเมื่อเกิดน้ำท่วมใหญ่ก็ยังติดตามช่วยเหลือ โดยใช้ลำตัว และเขา (ลักษณะพิเศษของปลานี้ คือ มีลำตัวขนาดใหญ่ เกล็ดสีทองและมีเขา) ดันเรือของพระมนู ไปจนถึงเขาหิมวัต แล้วให้พระมนูอยู่บนยอดเขานั้นจนกว่าน้ำจะแห้ง

 4.3 เป็นบริวาร ได้รับมอบหมายให้ทำภารกิจเฉพาะเรื่อง พบจำนวน 6 ครั้ง คิดเป็นร้อยละ 14 เช่น พระผู้สร้างมอบหมายให้สุนัขนำห่อบรรจุหนังใหม่ไปมอบให้มนุษย์ที่พระองค์สร้างขึ้นมา โดยหวังว่ามนุษย์นั้น จะได้เป็น อมตะ/ไม่ตาย เพราะสวมหนังใหม่แทนที่หนังเดิมที่กำลังจะตาย แต่สุนัขทำภารกิจผิดพลาด โดนงูขโมยห่อหนังใหม่ไป จึงทำให้มนุษย์ไม่เป็นอมตะจนถึงทุกวันนี้

 4.4 เป็นส่วนหนึ่งของพระเจ้า พบจำนวน 5 ครั้ง คิดเป็นร้อยละ 12 เช่น เทพอานูบิสมีเศียรเป็นหมาในสีดำหรือสุนัขจิ้งจอก พระพิฆเนศมีเศียรเป็นช้าง เคว็ดซาโคทอร์สวมขนนก เป็นต้น

 4.5 เป็นสัตว์พาหนะ โดยเฉพาะพาหนะของเทพเจ้า พบจำนวน 4 ครั้ง คิดเป็นร้อยละ 10 เช่น ม้าน้ำ เทียมรถ ที่มีลักษณะพิเศษคือท่อนบนเป็นม้า ท่อนล่างเป็นปลา เป็นพาหนะของเทพเจ้าโพไซดอน ซึ่งเป็นเทพแห่งท้องทะเล

4.6 เป็นผลงานของพระผู้สร้าง พบจำนวน 2 ครั้ง คิดเป็นร้อยละ 5 ได้แก่ นกฮูก (พระผู้สร้างลงโทษ ทำให้นกฮูกตาโต และต้องออกหาอาหารในเวลากลางคืนเพราะนกฮูกดื้อรั้นจะดูการทำงานสร้างสรรพสิ่ง ของพระผู้สร้าง) และผีเสื้อ (พระผู้สร้างทำให้ผีเสื้อมีสีสันมากมาย เป็นตัวแทนของความงาม ทำให้เด็กๆ มีความสุข แต่ผีเสื้อร้องเพลงไม่ได้)

 4.7 เป็นวีรบุรุษ พบจำนวน 2 ครั้ง คิดเป็นร้อยละ 5 ได้แก่ แมงมุมสามารถนำสิ่งหายาก 3 อย่างไปมอบให้พระเจ้า ทำให้พระเจ้าต้องประทานเรื่องราวต่างๆ ของพระเจ้า ให้เป็น “spider stories” และเสือจากัวร์ได้สอนให้มนุษย์ ทำคันศรและลูกธนู สอนให้รู้จักใช้ไฟประกอบอาหารเป็นครั้งแรก

**5. บุคลิกลักษณะ (character) ของสัตว์เหนือธรรมชาติในเทพปกรณัมนี้เป็นอย่างไร**

 5.1 บุคลิกลักษณะมีพฤติกรรมเป็นฝ่ายดี จิตใจดี มีคุณธรรม พบจำนวน 30 ครั้ง คิดเป็นร้อยละ 56

 5.2 บุคลิกลักษณะมีพฤติกรรมเป็นฝ่ายร้าย ไม่มีคุณธรรม พบจำนวน 12 ครั้ง คิดเป็นร้อยละ 23

 5.3 บุคลิกลักษณะที่มีทั้งพฤติกรรมฝ่ายดีและร้าย (มี 2 บุคลิก) พบจำนวน 11 ครั้ง คิดเป็นร้อยละ 21

 จากข้อมูลชุดนี้ สังเกตได้ว่าสัตว์เหนือธรรมชาติมีบุคลิกลักษณะเป็นฝ่ายดีเป็นจำนวนมากถึงร้อยละ 56 ทั้งนี้อาจเป็นเพราะว่าตั้งแต่อดีตมามนุษย์และสัตว์ล้วนพึ่งพาอาศัยกัน แม้แต่เทพเจ้าผู้สูงส่งยังต้องมีสัตว์เหนือธรรมชาติเป็นบริวารมาช้านาน จึงส่งอิทธิพลต่อสัตว์เหนือธรรมชาติในเทพปกรณัมสำนวนต่างๆ ด้วย

**6. สาระสำคัญของเทพปกรณัมเรื่องนี้คืออะไร**

 จากข้อมูล 25 สำนวนชุดนี้พบว่าเทพปกรณัมที่มีเนื้อหาเกี่ยวกับสัตว์เหนือธรรมชาติมีลักษณะเนื้อหา ดังต่อไปนี้

 6.1 สัตว์เหนือธรรมชาติปรากฏอยู่ในเทพปกรณัมที่มีเนื้อหาเกี่ยวกับประวัติเทพเจ้า / ศาสดา / วีรบุรุษ จำนวน 19 สำนวน คิดเป็นร้อยละ 76 แสดงให้เห็นถึงความสำคัญของสัตว์เหนือธรรมชาติที่มักพบ คู่กับประวัติเทพเจ้า ศาสดา หรือวีรบุรุษเสมอ ทั้งที่เป็นสัตว์ประจำพระองค์ เป็นพาหนะ เป็นบริวาร หรือเป็น บททดสอบ เป็นต้น

6.2 สัตว์เหนือธรรมชาติปรากฏอยู่ในเทพปกรณัมที่มีเนื้อหาเกี่ยวกับการอธิบายเหตุ (ที่สัมพันธ์กับพระผู้สร้าง) จำนวน 4 สำนวน คิดเป็นร้อยละ 16

 6.3 สัตว์เหนือธรรมชาติปรากฏอยู่ในเทพปกรณัมที่มีเนื้อหาเกี่ยวกับกำเนิดโลก/วันสิ้นโลก จำนวน 2 สำนวน คิดเป็นร้อยละ 8

**การศึกษาเปรียบเทียบสัตว์เหนือธรรมชาติในไตรภูมิกถากับเทพปกรณัมวัฒนธรรมต่างๆ**

 จากการจำแนกข้อมูลชุด A และข้อมูลชุด B ดังกล่าวมาแล้วข้างต้น พบว่ามีความเหมือนคล้าย และความแตกต่างในประเด็นต่างๆ ต่อไปนี้

 1. **ชนิดของสัตว์ในไตรภูมิกถาและเทพปกรณัมต่าง ๆ**

**ตาราง 3** ชนิดของสัตว์เหนือธรรมชาติแยกตามวัฒนธรรม

|  |  |
| --- | --- |
|  **ประเด็น****สำนวน** | **ชนิดของสัตว์เหนือธรรมชาติ** |
| **ไตรภูมิกถา** | **สุนัข** | **นก/****แร้งกา** | **ราชสีห์** | **ช้าง** | **ม้า** | **วัว** | **ปลา** | **ครุฑ** | **นาค/ งู** | **หงส์** |
| 1. เทพปกรณัมกรีก | 🗸🗸 | 🗸 | 🗸 |  | 🗸🗸🗸🗸🗸🗸 | 🗸 |  |  |  |  |
| 2.เทพปกรณัมนอร์ส |  | 🗸 |  |  | 🗸 |  |  |  | 🗸 |  |
| 3. เทพปกรณัมอเมริกัน |  | 🗸🗸🗸🗸 | 🗸🗸 |  |  |  |  |  |  |  |
| 4. เทพปกรณัมอียิปต์ | 🗸 | 🗸 |  |  |  |  |  |  | 🗸🗸 |  |
| 5.เทพปกรณัมอัฟริกัน | 🗸 |  | 🗸 |  |  | 🗸 |  |  | 🗸 |  |
| 6. เทพปกรณัมฮินดู |  | 🗸🗸 |  | 🗸 |  | 🗸 | 🗸 |  | 🗸 |  |
| 7. เทพปกรณัม ศาสนาคริสต์ |  |  |  |  |  |  |  |  | 🗸 |  |

จากตาราง 3 แสดงให้เห็นว่าในไตรภูมิกถามีการกล่าวถึงสัตว์เหนือธรรมชาติไว้คือ สุนัข นก/แร้ง ราชสีห์ ช้าง ม้า วัว ปลา ครุฑ นาค/งู และหงส์ ในตารางนี้ได้นำข้อมูลชนิดของสัตว์จากไตรภูมิกถามาตั้ง แล้วพิจารณาเทพปกรณัมอื่นๆ ว่ามีการกล่าวถึงสัตว์ใดบ้าง ตรงกับที่กล่าวถึงในไตรภูมิกถาบ้างหรือไม่ มีความถี่ในการกล่าวถึงมากน้อยเพียงใด ผลการศึกษาพบว่าสัตว์เหนือธรรมชาติที่พบมากที่สุด 3 ลำดับแรกในข้อมูลชุดนี้ เรียงจากมากไปน้อย ได้แก่ นก ม้า และงู สัตว์ที่พบมากที่สุด คือ นก ทั้งนี้รายละเอียดของนกในแต่ละวัฒนธรรมก็มีความแตกต่างกันออกไปดังนี้

**ตาราง 4** การจำแนกข้อมูลนกเหนือธรรมชาติในไตรภูมิกถาและเทพปกรณัมต่างๆ

| **นกในเทพปกรณัมสำนวนต่างๆ** | **ลักษณะและบทบาทของนก** |
| --- | --- |
| ไตรภูมิกถา | นกใหญ่เท่าช้างสาร จิกผลหว้าสุก ในแดนชมพูทวีป – ป่าหิมพานต์ |
| นกหัสดีลิงค์ เป็นนกขนาดใหญ่ มีจงอยปากเป็นงวงช้าง ทำหน้าที่ส่งวิญญาณไปสู่สวรรค์ |
| กินรีมีร่างกายเป็นครึ่งนกครึ่งคน มีความงามเป็นอย่างยิ่ง อาศัยอยู่ในเมืองที่ล้วนไปด้วยเงินและทอง ที่เขาไกรลาส (เมืองนั้นรื่นเริง คล้ายสวรรค์ชั้นดาวดึงส์) อาศัยอยู่ในดินแดนที่มีพระอิศวรประทับและปกครอง |
| เทพปกรณัมกรีก | นกกาสืบข่าว/สอดแนม ที่เทพอพอลโลส่งไปสืบและติดตามดูพฤติกรรมของโคโรนีสผู้เป็นมเหสี |
| เทพปกรณัมนอร์ส | นกกาที่บินไปยังอาณาจักรต่างๆ ทุกเช้าและนำข่าวคราว กลับมารายงานเทพเจ้าโอดินในตอนค่ำ |
| เทพปกรณัมอเมริกัน | นกแก้วมาคอร์ที่สามารถแปลงกายเป็นหญิงสาว แล้วมาทำอาหารให้ชายหนุ่ม มีบทบาทในการช่วยเหลือดูแล นกแก้วมาคอร์เป็นบรรพบุรุษของชาวคานารี |
| นกฮูก ที่พระผู้สร้างสร้างขึ้น |
| เทพ Quetzalcoatl ที่ใช้ขนนกหลากสี ปกคลุมร่างกาย |
| ฝูงนกนำหัวใจของ Quetzalcoatl ไปบนสวรรค์เพื่อเกิดใหม่เป็น ดาวศุกร์ (Venus) บนฟากฟ้า |
| เทพปกรณัมอียิปต์ | นกเหยี่ยวเป็นส่วนเศียรของเทพเจ้าฮอรัสที่มีร่างกายเป็นมนุษย์ แต่มีเศียรเป็นนกเหยี่ยว |
| เทพปกรณัมฮินดู | นกสดายุเป็นพระยาปักษาชาติ เป็นสหายกับท้าวทศรถ (พระบิดาของพระราม) เป็นนกที่มีกำลังมาก ยากที่ใครจะเอาชนะได้ คอยดูแลพระนางสีดา |
| นกสัมปาติ หรือ สัมพาที (Sampati) เป็นพี่ชายของนกสดายุ (ถูกพระอินทร์สาปให้อยู่ในถ้ำชายฝั่งทะเล) มีบทบาทในการช่วยเหลือบินพาหนุมานไปยังนครลงกา |

 จากตาราง 4 แสดงให้เห็นว่านกเป็นสัตว์สำคัญชนิดหนึ่ง ที่มักปรากฏในเทพปกรณัมต่างๆ ในไตรภูมิกถานกมีบทบาทในฐานะเป็นผู้เชื่อมต่อระหว่างแดนมนุษย์และแดนสวรรค์ เช่น นกหัสดีลิงค์ ทำหน้าที่ส่งสักการะดวงวิญญาณบุคคลชั้นสูงให้กลับไปสถิตบนเขาพระสุเมรุ หรือกินรีที่มีลักษณะงดงาม ครึ่งมนุษย์ครึ่งนก ได้อาศัยอยู่ในดินแดนที่มีพระอิศวรปกครอง การกำหนดให้นกมีบทบาทในการเชื่อมต่อดินแดนปกติกับดินแดนศักดิ์สิทธิ์นั้น เนื่องด้วยนกเป็นสัตว์ปีก สามารถบินไปบนท้องฟ้าสูง ซึ่งอาจหมายถึงการบินสู่เบื้องบน สรวงสรรค์ หรือดินแดนอันเป็นทิพย์

 นกในเทพปกรณัมกรีกและนอร์สในข้อมูลชุดนี้ มีลักษณะเหมือนกัน คือ เน้นการกล่าวถึงนกกา ซึ่งมีหน้าที่หาข่าว สอดแนมแล้วมาแจ้งข่าว เช่น ในเทพปกรณัมกรีกพบนกกาสืบข่าว/สอดแนม ที่เทพอพอลโลส่งไปสืบและติดตามดูพฤติกรรมของโคโรนีสผู้เป็นมเหสี และเทพปกรณัมนอร์สพบนกกาที่บินไปยังอาณาจักรต่างๆ ทุกเช้าและนำข่าวคราว กลับมารายงานเทพเจ้าโอดินในตอนค่ำ

 นกในเทพปกรณัมอเมริกันในข้อมูลชุดนี้มีความน่าสนใจ ตรงที่มีการกล่าวถึงนกแก้วมาคอร์ที่แปลงกายเป็นมนุษย์ผู้หญิงได้ และยังเป็นบรรพบุรุษของชาวคานารี แสดงให้เห็นถึงความใกล้ชิดและสัมพันธ์กันระหว่างมนุษย์และสัตว์ รวมทั้งยังมีเทพปกรณัมอธิบายเหตุเกี่ยวกับรูปลักษณ์ของสัตว์ เช่น ทำไมนกฮูกถึงตาโต และเทพปกรณัมเกี่ยวกับเทพขนนก Quetzalcoatl ที่รักความสันติ สร้างอารยธรรม สร้างงานศิลปะ เลี้ยงชีพด้วยการเพาะปลูกพืชพันธุ์ธัญญาหาร ทำให้บ้านเมืองสงบสุข

 นกในเทพปกรณัมอียิปต์ พบว่านกเหยี่ยวเป็นส่วนเศียรของเทพเจ้าฮอรัส แสดงถึงความศักดิ์สิทธิ์ ทรงพลัง และน่าเกรงขาม

 นกในเทพปกรณัมฮินดู พบว่านกในเทพปกรณัมพระราม – สีดา เป็นนกพระยาปักษาชาติ ได้แก่ นกสดายุ และนกสัมปาติ แสดงให้เห็นความเหมือนกันระหว่างวัฒนธรรมพุทธและฮินดู ที่มีเรื่องเล่าเกี่ยวกับ รามายณะ และมีการกล่าวถึงสัตว์เหนือธรรมชาติในเรื่องนี้ไว้เหมือนกัน

**ตาราง 5** การจำแนกข้อมูลม้าเหนือธรรมชาติในไตรภูมิกถาและเทพปกรณัมต่างๆ

| **ม้าในเทพปกรณัมสำนวนต่างๆ** | **ลักษณะและบทบาทของม้า** |
| --- | --- |
| ไตรภูมิกถา | ม้าแก้ว เหาะได้ ทำหน้าที่เทียมรถไพชยนต์ของพระอินทร์ |
| ม้าแก้ว (พลาหกอัศวราช) คู่บารมีของพระยาจักรพรรดิราช |
| เทพปกรณัมกรีก | ม้าน้ำเทียมรถ ท่อนบนเป็นม้า ท่อนล่างเป็นปลา เป็นม้าพาหนะเทียมรถของเทพเจ้าแห่งท้องทะเล (โพไซดอน) |
| ม้าบิน 2 ตัว คือ เพกาซัส (Pegasus) และคริสซาออร์ (Chrysaor) มีฐานะเป็นบุตรของ เทพโพไซดอน เกิดจากการตัดศีรษะของเมดูซ่า |
| ม้าเทียมรถของเทพอพอลโล พระองค์นำรถเทียมม้าสีทองของ เดินทางทุกเช้า เพื่อให้แสงสว่างแก่โลก (เทพเจ้าอพอลโลเป็นเทพเจ้าแห่งดวงอาทิตย์ แสงสว่าง) |
| ไครอน (Cheiron) เป็นเซ็นทอร์ รูปลักษณ์ครึ่งคนครึ่งม้า เป็นผู้ช่วยเหลือและผู้เลี้ยงดูที่ดี มีความรู้ทางการการแพทย์ สามารถสอนเกี่ยวกับการรักษาโรคแก่แอสเคลปิอุสบุตรของเทพอพอลโล |
| เทพปกรณัมนอร์ส | ม้า 8 ขาสเลปเนียร์ เหาะไปบนท้องฟ้าได้ เป็นสัตว์พาหนะของเทพเจ้าโอดิน |

**ตาราง 6** การจำแนกข้อมูลงูเหนือธรรมชาติในไตรภูมิกถาและเทพปกรณัมต่างๆ

| **งูในเทพปกรณัมสำนวนต่างๆ** | **ลักษณะและบทบาทของงู** |
| --- | --- |
| ไตรภูมิกถา | งูในไตรภูมิกถา หมายถึง พญานาค หรือนาค อาศัยอยู่ในนาคพิภพ มีปราสาทแก้ว ปราสาทเงิน ปราสาททองงามมาก เมืองนาคราชอยู่ใต้เขาหิมพานต์นาคสามารถเนรมิตตนได้ เช่น เนรมิตตนเป็นคน หรือแปลงตัวเป็นเหยื่อชนิดต่างๆ |
| เทพปกรณัมนอร์ส | the World Serpent เป็นงูใหญ่ที่อยู่กลางท้องทะเล มีพละกำลังมาก เทพเจ้าธอร์ได้พยายามจับงูทะเลนี้ในขณะที่ไปล่องเรือ |
| เทพปกรณัมอียิปต์ | งูใหญ่ ชื่อ อาเป็ป (Apep) คอยดักทำร้ายเทพเจ้าราตอนที่พระองค์ เดินทางไปโลกใต้พิภพ ถ้าอาเป็ปกลืนเรือของสุริยเทพลงไปจะเกิดสุริยุปราคาชั่วขณะ |
| งูพิษที่เกิดจากเทพเทวีไอซิสนำน้ำลายของเทพเจ้าราที่ไหล ลงมาในขณะที่บรรทมอยู่ ไปผสมกับดินเหนียว ปั้นเป็นงูพิษตัวหนึ่งแล้วเป่ามนตร์ให้งูมีชีวิต  |
| เทพปกรณัมอัฟริกัน | งูเจ้าเล่ห์จอมขโมย งูแอบฟังบทสนทนาของสุนัขว่าในห่อผ้ามีหนังใหม่ เมื่อสวมแล้วมนุษย์จะไม่ตาย จึงเข้าไปขโมยห่อนั้น สุดท้ายพระเจ้าลงโทษ ให้งูต้องออกไปอยู่นอกเมือง |
| เทพปกรณัมฮินดู | พญานาควาสุกรี เป็นพญานาคที่มีบทบาทในการทำพิธีกวนเกษียรสมุทร เพื่อให้ได้ น้ำอมฤต |
| เทพปกรณัมศาสนาคริสต์ | งูเจ้าเล่ห์หลอกให้อดัมกับอีฟ กินต้นไม้แห่งความรู้เกี่ยวกับความดีความชั่ว |

 จากตาราง 6 แสดงให้เห็นว่าในกลุ่มข้อมูลชุดนี้ได้กล่าวถึง “งู” หรือ “งูใหญ่” หลายวัฒนธรรม แต่ส่วนใหญ่แล้วงูมักมีบทบาทในทางร้าย ดังเช่นในเทพปกรณัมนอร์ส เทพปกรณัมอียิปต์ เทพปกรณัมอัฟริกัน เทพปกรณัมศาสนาคริสต์ ได้กล่าวถึงงูที่เป็นตัวละครฝ่ายร้าย เช่น งูเจ้าเล่ห์ งูจอมขโมย งูในฐานะมาร เป็นต้น แตกต่างจากในศาสนาพุทธและฮินดู ที่งูมักปรากฏในลักษณะของ “พญานาค” ทรงอิทธิฤทธิ์และมีคุณธรรม มีบทบาทสำคัญในการช่วยเหลือและปกป้อง ดังเช่นบทบาทของพญานาคที่ปรากฏในพุทธประวัติ มักมีบทบาทในการปกป้องพระพุทธเจ้าและพระศาสนา ดังเช่นพญานาคมุจลินท์ ส่วนทางศาสนาฮินดู พญานาคมักมีความเกี่ยวข้องในทางดีกับเทพเจ้า เช่น พญานาคอนันตนาคราชเป็นพระแท่นบรรทม ของพระนารายณ์ หรือมีบทบาทในการเสียสละตนกระทำภารกิจสำคัญอย่างเช่นพญานาควาสุกรีเสียสละตนกวนเกษียรสมุทรเพื่อให้ได้น้ำอมฤต ดังนั้นงูหรือพญานาคในเทพปกรณัมพุทธกับฮินดูจึงมีลักษณะและบทบาทเหมือนกัน

**ตาราง 7** สุนัขเหนือธรรมชาติในไตรภูมิกถาและเทพปกรณัมต่างๆ

|  |  |
| --- | --- |
| **สุนัขในเทพปกรณัมสำนวนต่างๆ** | **ลักษณะและบทบาทของสุนัข** |
| ไตรภูมิกถา | สุนัขตัวใหญ่เท่าช้างสาร ทำหน้าที่รุมกัดร่างกายสัตว์ที่อยู่ในนรกขุมนี้ด้วยบาปกรรมของเขา ทำให้ไม่ตายแต่ต้องทนเจ็บปวดสาหัส ได้รับทุกขเวทนาเป็นอันมาก |
| เทพปกรณัมกรีก | สุนัข 3 หัว ชื่อเซอร์เบอรัส(Cerberus) หางเป็นมังกรมีหน้าที่เฝ้าประตูเฮดีส เซอร์-เบอรัสจะยอมให้วิญญาณที่ข้ามแม่น้ำสติกซ์มาสู่เฮดีสได้ แต่ไม่ยอมให้กลับออกไป |
| เทพปกรณัมอียิปต์ | หมาในสีดำ /สุนัขจิ้งจอกเป็นส่วนเศียรของเทพเจ้าอานูบิสที่มีร่างกายเป็นมนุษย์ แต่มีเศียรเป็นหมาในสีดำ หรือสุนัขจิ้งจอก ทรงเป็นผู้ช่วยในการชั่งหัวใจของผู้ตาย โดยมีขนนกเป็นเครื่องวัด เป็นผู้ประกอบพิธีทำมัมมี่และเป็นผู้ปกป้องสุสานจากผู้บุกรุก |
| เทพปกรณัมอัฟริกัน | สุนัขที่พระเจ้าไว้วางใจ มอบหมายให้ส่งห่อที่ใส่ผิวหนังใหม่ไปมอบให้มนุษย์ เพื่อที่มนุษย์จะได้ไม่ตาย |

 จากตาราง 7 แสดงให้เห็นลักษณะร่วมของสุนัขเหนือธรรมชาติที่มักมีบทบาทในเรื่องการทำหน้าที่ในดินแดนนรก ดังเช่น ในไตรภูมิกถาที่สุนัขมีบทบาทในการรุมกัดทำร้ายสัตว์นรก เพื่อเป็นการลงโทษทัณฑ์ ผู้ที่เคยกระทำผิดมาก่อน สอดคล้องกับเทพปกรณัมกรีกที่สุนัขมีบทบาทในการเฝ้าประตูเฮดีส และเทพปกรณัมอียิปต์ที่เทพเจ้าที่มีเศียรเป็นหมาในสีดำ/สุนัขจิ้งจอก มีบทบาทในการทำพิธีกรรม ที่เกี่ยวข้องกับความตาย การทำมัมมี่ การปกป้องสุสาน และยังทรงเป็นผู้ช่วยในการชั่งหัวใจผู้ตายอีกด้วย

 ทั้งนี้อาจเป็นเพราะสุนัขเป็นสัตว์ที่มีลักษณะซื่อสัตย์ต่อเจ้าของ แต่ก็แฝงด้วยความดุร้าย น่าเกรงขามสำหรับผู้อื่น จึงมักนำมากล่าวถึงในเทพปกรณัมที่เกี่ยวข้องกับนรกหรือดินแดนใต้พิภพอย่างแพร่หลาย

 จากการจำแนกข้อมูลและการเปรียบเทียบเทพปกรณัมที่หลากหลายวัฒนธรรมดังกล่าวแสดงให้เห็นถึงความผูกพันใกล้ชิดของมนุษย์และสัตว์ และได้เห็นว่าเทพปกรณัมมีความน่าสนใจ สะท้อนให้เห็นความคิดและจินตนาการของคนในอดีตข้ามผ่านกาลเวลามาจนถึงปัจจุบัน

**สรุปและอภิปรายผล**

สรุปภาพรวมของสัตว์เหนือธรรมชาติในไตรภูมิกถาและเทพปกรณัมต่างๆ สังเกตได้ว่าลักษณะพิเศษและทัศนคติที่มีต่อสัตว์เหนือธรรมชาติในไตรภูมิกถาได้มีความเหมือนคล้ายกับเทพปกรณัมฮินดูอย่างใกล้ชิด สำหรับในวัฒนธรรมอื่นๆ สะท้อนให้เห็นลักษณะร่วมของแนวคิดการมีชีวิตที่มี “ราก” จากเทพเจ้าและ สิ่งศักดิ์สิทธิ์ โดยสัมพันธ์กับสัตว์เหนือธรรมชาติมาเป็นเวลาช้านาน

จากการศึกษาเรื่องสัตว์เหนือธรรมชาติในไตรภูมิกถา และเทพปกรณัมวัฒนธรรมต่างๆ อีก 25 สำนวน ทำให้ได้เข้าใจถึงความหลากหลายและความสำคัญของสัตว์เหนือธรรมชาติที่ปรากฏอยู่ทุกวัฒนธรรม เห็นความเชื่อมโยงกันระหว่างเทพเจ้า วีรบุรุษ มนุษย์ และสัตว์ แม้จะมีความแตกต่างในรายละเอียด แต่สัตว์เหนือธรรมชาติก็ได้มีบทบาทสำคัญและเป็นส่วนหนึ่งของเทพปกรณัมทั่วโลกอย่างไม่สามารถปฏิเสธได้

**อภิปรายผล**

สัตว์เหนือธรรมชาติ ปรากฏอยู่ในนิทานและเทพปกรณัมวัฒนธรรมต่างๆ มาเป็นเวลาช้านาน แสดงให้เห็นถึงความใกล้ชิดผูกพันระหว่างคนและสัตว์ รวมทั้งบทบาทของสัตว์ที่มีต่อคนในสังคมทั้งที่เกี่ยวข้องในชีวิตจริงและในโลกแห่งจินตนาการ ดังที่ ส.พลายน้อย (2552) ได้กล่าวถึงความเก่าแก่ของสัตว์เหนือธรรมชาติตามจินตนาการของชาติต่างๆ ดังนี้ อียิปต์มีรูปเทพเป็นคนปนสัตว์ที่เก่าแก่ มีการเคารพนับถือสัตว์มาแต่โบราณ ต่อมาเมื่อติดต่อสัมพันธ์กับชาวกรีกที่นับถือเทพเจ้าเป็นรูปมนุษย์ การถือคติความเชื่อต่างๆได้ปะปนกัน เทพเจ้าที่มาจุติบนโลกมีความแตกต่างไปจากมนุษย์และสัตว์เดรัจฉาน จึงเกิดแนวความคิดทำเทวรูปตัวเป็นคนหน้าเป็นสัตว์ต่างๆ ตามข้อสันนิษฐานของสมเด็จฯ กรมพระยาดำรงราชานุภาพในสาสน์สมเด็จ ฉบับลงวันที่ 10 กุมภาพันธ์ 2477 (ส.พลายน้อย, 2552, หน้า 10-11) และกรีกเป็นชาติแรกที่นำความเจริญจากตะวันตกมาเผยแพร่ในเอเชีย นอกจากประเทศทางตะวันตกแล้ว ประเทศทางตะวันออก เช่น ประเทศจีน มีมังกร กิเลน ซึ่งเป็นสิ่งที่ประดิษฐ์ขึ้นมาเป็นพันปี ส่วนประเทศอินเดีย ที่มีสัตว์ประหลาด เช่น ครุฑ พญานาค ซึ่งเป็นสัตว์ต้นเค้าของสัตว์หิมพานต์ของไทย และสัตว์ประหลาดของอินเดียนั้น นักปราชญ์ทางโบราณคดีได้ลงมติว่าได้แบบมาจากกรีก

การศึกษาของ ธานี สังข์เอี้ยว (2555, หน้า 5) ได้กล่าวถึงลักษณะร่วมและการส่งอิทธิพลเกี่ยวกับสัตว์เหนือธรรมชาติหรือที่คนไทยเรียกสัตว์หิมพานต์ ไว้ว่า สัตว์ประหลาดหน้าตาแปลกๆ หลากหลายชนชาติอย่างที่เราเห็นๆ กันอยู่ ไม่ว่าจะเป็น สฟิงซ์ ม้าเปกาซัส มังกรอาจจะมีความคิดในเรื่องเทพนิยาย สวรรค์ เทพเจ้าที่เหมือนกันโดยบังเอิญ หรือได้รับอิทธิพล อารยธรรมจากชนชาติหนึ่งมายังอีกชนชาติหนึ่ง เช่น ศาสนาฮินดู หรือศาสนาพุทธ ประเทศไทยก็รับเอาอารยธรรมจากประเทศอินเดีย

ในวัฒนธรรมอินเดีย Nanditha Krishna (2010) ได้กล่าวถึงเรื่องสัตว์ศักดิ์สิทธิ์ในอินเดียว่า คนอินเดียตระหนักว่าสัตว์นั้นมีชีวิตและจิตวิญญาณไม่น้อยไปกว่ามนุษยชาติ ทุกชีวิตได้พึ่งพาอาศัยกัน ไม่ว่ามนุษย์หรือสัตว์คือความหลากหลายทางชีวภาพ ที่ธำรงอยู่และขับเคลื่อนตาม “กรรม” ไม่ว่าจะเป็นมด เสือ หรือมนุษย์ ดังนั้นในเทพปกรณัมจึงมักมีความเกี่ยวข้องกับสัตว์ชนิดต่างๆ เพื่อปกป้องคุ้มครองสัตว์เหล่านั้นและเพื่อทำให้สัตว์ได้รับการยกย่องเชิดชู

จากกลุ่มตัวอย่างเทพปกรณัมอเมริกันอินเดียนในงานวิจัยนี้ที่พบว่ามักให้ความสำคัญกับสัตว์และสัตว์ในเทพปกรณัมอเมริกันอินเดียนมักเกี่ยวข้องกับเทพเจ้าหรือพระผู้สร้าง ดังที่แคมพ์เบลล์ (2551, หน้า 165) ได้กล่าวว่า สัตว์คือผู้เหนือกว่าในหลายๆ ด้าน ชาวอเมริกันอินเดียนเผ่าพอว์นีย์ (Pawnee) คนหนึ่งกล่าว “ในตอนเริ่มแรกของทุกสิ่ง ปัญญาและความรอบรู้อยู่กับสัตว์ เทพเจ้าทิราวา (Tirawa) ผู้อยู่เบื้องบน จะไม่ตรัสกับมนุษย์โดยตรง พระองค์ทรงส่งสัตว์บางชนิดมาบอกแก่มนุษยชาติว่าพระองค์จะทรงแสดงตนผ่านทางสัตว์ป่า และบอกว่ามนุษย์ควรเรียนรู้จากสัตว์ป่าเหล่านั้น และจากดวงดาว ดวงอาทิตย์ ดวงจันทร์”

นอกจากนี้ เสาวลักษณ์ อนันตศานต์ (2558, หน้า 186) ได้ไว้ในนิทานปรัมปรากับคติชน เรื่อง สัตว์กับพระเจ้า ไว้อย่างชัดเจนว่า “ในวัฒนธรรมส่วนใหญ่ สัตว์มักจะเชื่อมโยงกับพลังเหนือธรรมชาติ เชื่อกันว่าพลังนี้ควบคุมทั้งโลกธรรมชาติและโชคชะตาของมนุษย์ ด้วยเหตุนี้สัตว์จึงมักได้รับการยกย่องนับถือว่าเป็นตัวแทนหรือมีความสัมพันธ์กับพระเจ้า หรือกลายเป็นศูนย์แห่งการบูชาในฐานะเทพยดาก็มี”

เทพปกรณัมทุกวัฒนธรรมไม่เพียงมีบทบาทด้านความเพลิดเพลินบันเทิงใจเท่านั้น ยังมีบทบาทในฐานะเครื่องในการสอนคุณธรรมจริยธรรม และทำให้มนุษย์ได้เข้าใจจิตใจตนเอง เข้าใจอดีต เข้าใจธรรมชาติแวดล้อม โดยใช้การตีความอุปลักษณ์ที่ปรากฏในเทพปกรณัม รวมถึงการตีความเชิงสัญลักษณ์ที่แฝงไว้ด้วยความหมายและแนวคิดที่ลึกซึ้ง

Adrian Snodgrass (เอเดรียน สนอดกราส, 2537) ได้กล่าวถึงสัญลักษณ์ไว้ว่า “สัญลักษณ์ทำหน้าที่เป็นสะพานทางปัญญาที่เชื่อมสิ่งที่เรามองเห็นกับสิ่งที่เรามองไม่เห็น เชื่อมตัวตนกับสิ่งที่ไร้รูปแบบ เชื่อมสิ่งที่เราอธิบายได้กับสิ่งที่เราอธิบายไม่ได้”

ในวิถีชีวิตของเราจึงมักปรากฏข้อมูลที่ชวนให้ตีความพิจารณาอย่างลึกซึ้งอยู่เสมอ ในเทพปกรณัมก็เช่นกัน จากการศึกษาเปรียบเทียบสัตว์เหนือธรรมชาติในไตรภูมิกถาและเทพปกรณัม 25 สำนวนจากวัฒนธรรมต่างๆ นี้ แสดงให้เห็นลักษณะร่วมที่ปรากฏคล้ายๆ กัน เช่น ตัวละครที่เป็นนก ม้า งู สุนัข วัว เสือ สิงโต กวาง แมงมุม เป็นต้น แต่มีความแตกต่างในรายละเอียด เช่น ลักษณะพิเศษที่แตกต่างจากสัตว์ทั่วไป เช่น การกำเนิด รูปลักษณ์ ความสามารถพิเศษ และสัตว์เหล่านี้ยังมีบทบาทสำคัญในเรื่องอย่างหลากหลาย กล่าวคือ มีบทบาทในการเป็นบททดสอบหรือเป็นอุปสรรคในเรื่อง, มีบทบาทในการเป็นผู้ช่วยเหลือ, มีบทบาทในการเป็นบริวาร การได้รับมอบหมายให้ทำภารกิจเฉพาะเรื่อง, มีบทบาทในการเป็นส่วนหนึ่งของพระเจ้า เช่น เป็นเศียรของพระผู้เป็นเจ้า, มีบทบาทในการเป็นสัตว์พาหนะ, มีบทบาทในการเป็นผลงานของพระผู้สร้าง และมีบทบาทในการเป็นวีรบุรุษ โดยสัตว์ต่างๆ ในแต่ละสำนวนก็มีบุคลิกลักษณะที่หลากหลายทั้งฝ่ายดีและฝ่ายไม่ดี ความหลากหลายดังกล่าวนับเป็นเสน่ห์ที่น่าสนใจของเทพปกรณัม

**ข้อเสนอแนะ**

ผู้สนใจสามารถศึกษาเพิ่มเติมเกี่ยวกับสัตว์ในเทพปกรณัม โดยสามารถเลือกชนิดของสัตว์มา 1 ชนิด แล้วศึกษาแต่ละสำนวน อย่างหลากหลายแง่มุม น่าจะทำให้ได้ผลการวิจัยที่ชัดเจนเกี่ยวกับสัตว์ชนิดนั้นๆ และสะท้อนให้เห็นถึงแนวคิดและคติความเชื่อของคนในสังคมนั้น

**เอกสารอ้างอิง**

 **เอกสารภาษาไทย**

กัญญรัตน์ เวชชศาสตร์. (2550). **การศึกษาเรื่องหงส์จากศิลปกรรมในประเทศไทย**. กรุงเทพฯ : องค์การค้าของสำนักงานคณะกรรมการ สกสค.

กิ่งแก้ว อัตถากร. (2559). **เอกสารประกอบการสอนวิชาไตรภูมิกถาและพุทธศาสนาสายเถรวาท** : **เพื่อขยายโลกทัศน์ทางธรรมะและปรัชญาอมตะ อ่าน Joseph Campbell : The Hero’s Journey**, pp. 218 - 229. พิษณุโลก : คณะมนุษยศาสตร์ มหาวิทยาลัยนเรศวร.

แคมพ์เบลล์, เจ. (2551). **พลานุภาพแห่งเทพปกรณัม**. (บารนี บุญทรง, ผู้แปล). กรงเทพฯ : อมรินทร์พริ้นติ้งแอนด์พับลิชชิ่ง. (ต้นฉบับภาษาอังกฤษพิมพ์ ค.ศ. 1991).

ธานี สังข์เอี้ยว. (2555). **สัตว์หิมพานต์**. กรุงเทพฯ : วาดศิลป์.

นิรมล ทัพเวช. (2524). **การวิเคราะห์เชิงปรัชญา เรื่อง ไตรภูมิพระร่วง**. วิทยานิพนธ์ปริญญาอักษรศาสตรมหาบัณฑิต ภาควิชาปรัชญา จุฬาลงกรณ์มหาวิทยาลัย.

บารนี บุญทรง. (2552). **ชีวิตและคุณูปการของโจเซฟ แคมพ์เบลล์ต่อการศึกษาเทพปกรณัม**. วิทยานิพนธ์ศิลปศาสตรดุษฎีบัณฑิต สาขาวิชาคติชนวิทยา มหาวิทยาลัยนเรศวร.

\_\_\_\_\_\_\_\_. (2560). **เอกสารประกอบการสอน รายวิชา 776311 เทพปกรณัมโลก**. พิษณุโลก : คณะมนุษยศาสตร์ มหาวิทยาลัยนเรศวร.

\_\_\_\_\_\_\_\_. (2561). **งูในฐานะสัญลักษณ์สื่อคุณลักษณะของพระศิวะ**. วารสารมหาวิทยาลัยศิลปากร. 38 (2) : 1-20.

พรรณราย ชาญหิริญ. (2551). **บทบาทของจระเข้ในนิทานไทย**. วิทยานิพนธ์อักษรศาสตรมหาบัณฑิต จุฬาลงกรณ์มหาวิทยาลัย.

พิษณุ ศุภนิมิตร. (2550). **ปริศนาแห่งหิมพานต์**. กรุงเทพฯ : อมรินทร์พริ้นติ้งแอนด์พับลิชชิ่ง.

\_\_\_\_\_\_\_\_. (2547). **ป่าหิมพานต์ตามพระราชเสาวนีย์.** กรุงเทพฯ : อมรินทร์พริ้นติ้งแอนด์พับลิชชิ่ง.

ราชบัณฑิตยสถาน. (2544). **พจนานุกรมศัพท์วรรณคดีไทย สมัยสุโขทัย ไตรภูมิกถา**. กรุงเทพฯ : ราชบัณฑิตยสถาน.

\_\_\_\_\_\_\_\_. (2546). **พจนานุกรมฉบับราชบัณฑิตยสถาน พ.ศ. 2542**. กรุงเทพฯ : นานมีบุ๊คส์ พับลิเคชั่นส์.

ศักดิ์ศรี แย้มนัดดา. (2545). **วรรณคดีพุทธศาสนาพากย์ไทย**. (พิมพ์ครั้งที่ 2). กรุงเทพฯ : อมรินทร์พริ้นติ้งแอนด์พับลิชชิ่ง.

ศิลปากร, กรม. (2555). **ไตรภูมิกถา ฉบับถอดความ**. พิมพ์ครั้งที่ 2. กรุงเทพฯ : เอดินสัน เพรส โพรดักส์ จำกัด.

ส.พลายน้อย (นามแฝง). (2552). **สัตว์หิมพานต์.** พิมพ์ครั้งที่ 4. กรุงเทพฯ : พิมพ์คำ สำนักพิมพ์.

เสาวลักษณ์ อนันตศานต์. (2558). **นิทานปรัมปรากับคติชน**. พิมพ์ครั้งที่ 2. กรุงเทพฯ : สำนักพิมพ์มหาวิทยาลัยรามคำแหง.

\_\_\_\_\_\_\_.(2558). **อนุภาคเหนือธรรมชาติในนิทานเรื่องสังข์ทอง**.วารสารรามคำแหง ฉบับมนุษยศาสตร์,34 (2),  42 – 62.

อนันต์ ลากุล และอุมารินทร์ ตุลารักษ์. (2560). **แบบเรื่องและอนุภาคสัตว์สีเผือกในตำนานเมืองล่มภาคอีสาน**.วารสารภาษา ศาสนา และวัฒนธรรม. 6 )2), 37 – 50.

เอเดรียน สนอดกราส, ภัทรพร สิริกาญจน บรรณาธิการ. (2537). **สัญลักษณ์แห่งพระสถูป.** กรุงเทพฯ : คณะศิลปศาสตร์ มหาวิทยาลัยธรรมศาสตร์.

แฮมิลตัน, เอดิธ. (2558). **ปกรณัมปรัมปรา**. นพมาส แววหงส์, ผู้แปล จาก Mythology. พิมพ์ครั้งที่ 12. กรุงเทพฯ : อมรินทร์พริ้นติ้งแอนด์พับลิชชิ่ง.

DR. KNOW (นามแฝง). (2557). **ทวยเทพ และตำนานสัตว์ประหลาดกรีก – โรมัน**. กรุงเทพฯ : ยิปซี.

 **เอกสารภาษาต่างประเทศ**

Bellingham, David; Whittaker, Clio and Grant, John; (2002). **Myths and Legends**. London: Quantum Books.

Davidson, Hilda R. Ellis. (1982). **Scandinavian Mythology**. London : Hamlyn.

Erdoes, Richard and Ortiz, Alfonso. (c1984). **American Indian Myths and Legends**. New York : Pantheon Books.

[Heinrich Robert Zimmer](https://www.goodreads.com/author/show/87711.Heinrich_Robert_Zimmer), [Joseph Campbell](https://www.goodreads.com/author/show/20105.Joseph_Campbell)(Editor). (2017)**. Myths and Symbols in Indian Art and Civilization.** New Jersey : Princeton University Press**.**

Leeming, D.A. (1980). **Mythology the Voyage of the Hero**. New York : Oxford University Press.

Little, C.S. (2002). **Mythology**. London : Duncan Baird Publishers.

Nanditha Krishna. (2010). **Sacred Animals of India**. Haryana : Penguin Random House India.

Parrinder, Geoffrey. (c1967). **African Mythology**. London : Paul Hamlg.

Press, Petra. (1997). **Great Heroes of Mythology**. Singapore: MetroBooks.

Sullivan, K.E. (c1998). **Indian : Myths & Legends**. London : Brockhampton Press.

Waterfield, Robin and Waterfield, Kathryn. (2011). **The Greek Myths : Stories of the Greek gods and heroes vividly retold**. London : Quercus.